એ દિવસોમાં કાશ્મીરમાં ખાસ કરીને શ્રીનગરમાં એક સેક્સ કૌભાંડની ઉગ્ર ચર્ચા હતી. તેમાં રાજકારણી અને ઉચ્ચ અધિકારીઓની સંડોવણીની પણ ચર્ચા હતી. હમણા થોડા દિવસો પહેલાં જ એ પ્રકરણના આરોપીઓને સજા કરાઈ છે. એ કૌભાંડમાં સંડોવાયેલી એક યુવતી સામે પણ લોકોમાં ભારે વિરોધ અને તિરસ્કારની લાગણી ફેલાઈ હતી. આ પ્રકરણની ચર્ચા દરમિયાન એક સ્થાનિક નિવાસીએ ઘટનાની બીજી બાજુ પ્રસ્તુત કરતા કહેલું કે પહેલા રાજ્યમાં કાશ્મીરી પંડિતો હતા ત્યારે સરકારી કચેરીઓમાં પણ તેમના સમાજની યુવતીઓ કામ કરતી. લઘુમતી સમાજની યુવતીઓ ભાગ્યે જ નોકરી કરતી. હવે રાજ્યમાં પંડિતો રહ્યા નથી અને સરકારી કચેરીઓમાં બીજા સમાજની યુવતીઓ કામ કરતી થઈ છે ત્યારે પહેલાં પંડિત સમાજની યુવતીઓ સાથે પ્રેમ પ્રકરણ થતાં એ હવે અન્ય સમાજની યુવતીઓ સાથે બની રહ્યું છે. સાથે કામ કરતા હોય ત્યારે આવું તો થવાનું. માનવ સ્વભાવ, લાગણીઓ અને વહીવટીતંત્ર તેમજ અધિકારીઓની કાર્યશૈલીમાં બહુ બદલાવ થતો નથી. એક પરિવર્તન સાથે આવતાં-સારા-નરસા પાસાંને પણ સ્વીકારવાની તૈયારી રાખવી જોઈએ- એવી મતલબની વાત હતી.